Diari Oficial de la Generalitat Valenciana


Sumari del DOGV 9481, del 30-11-2022 (2022/11395)

DECRET 199/2022, de 25 de novembre, de 2022, del Consell, d'aprovació de les bases reguladores i de concessió directa d'ajudes urgents per a la implementació a la Comunitat Valenciana de plans complementaris d'R+D+I, en agroalimentació, astrofísica i física d'altes energies, materials avançats i comunicació quàntica (component 17 del Pla de recuperació, transformació i resiliència).
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9481

Data del DOGV
:   30-11-2022

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2022/11501


Data del document
:   25-11-2022

Organisme emissor
:   Conselleria d'Innovació, Universitats, Ciència i Societat Digital

Tipus de document
:   Decret

Correcció d'errades

 Descriptors 

:   * Conselleria d'Innovació, Universitats, Ciència i Societat Digital
    * investigació científica
    * legislació
    * ajuda pública

DECRET 199/2022, de 25 de novembre, de 2022, del Consell, d'aprovació de les bases reguladores i de concessió directa d'ajudes urgents per a la implementació a la Comunitat Valenciana de plans complementaris d'R+D+I, en agroalimentació, astrofísica i física d'altes energies, materials avançats i comunicació quàntica (component 17 del Pla de recuperació, transformació i resiliència). [2022/11283]  
  
  
En el marc del Pla de recuperació, transformació i resiliència (PRTR) -que rep finançament dels fons Next Generation EU, entre ells el Mecanisme de recuperació i resiliència- apareix el component 17 «Reforma institucional i enfortiment de les capacitats del sistema nacional de ciència, tecnologia i innovació», l'objectiu del qual és reformar el Sistema Espanyol de Ciència, Tecnologia i d'Innovació per a adequar-lo als estàndards internacionals i permetre'n el desenvolupament de les capacitats i recursos.  
Amb aquesta necessitat es configura com un instrument nou els plans complementaris amb les comunitats autònomes per a afavorir col·laboracions entre l'Estat i les comunitats autònomes en accions d'R+D+I en les quals confluïsquen prioritats comunes dels plans regionals i estatal (és a dir, de l'Estratègia d'especialització intel·ligent RIS 3) i que permeten establir sinergies, i augmentar l'eficàcia de les polítiques públiques en àrees estratègiques d'interés comú.  
Aquests plans complementaris es configuren com una resposta a la recomanació de la Comissió Europea de millorar la coordinació entre els diferents nivells de govern, a través de la coordinació de les polítiques d'R+D+I entre l'Administració general de l'Estat i les diferents comunitats autònomes per a la consecució de sinergies i la convergència de les seues prioritats respectives de plans i programes, utilitzant models de programació i finançament conjunt, que establisquen vincles de planificació i programació entre els diferents nivells de l'Administració: regional, nacional i europea.  
En aquest context, es van prioritzar en el marc de l'Estratègia espanyola de ciència, tecnologia i d'innovació 2021-2027 huit àrees científic tècniques d'actuació i col·laboració: (1) comunicació quàntica, (2) energia i hidrogen verd, (3) ciències marines, (4) biotecnologia aplicada a la salut, (5) biodiversitat, (6) astrofísica i física d'altes energies, (7) materials avançats i (8) agroalimentació; al voltant de les quals s'han d'executar uns programes d'R+D+I per a l'acompliment correcte de cadascun dels plans complementaris.  
Al llarg de 2021 es va prioritzar la implementació dels plans complementaris de les primeres quatre àrees d'interés, i es va materialitzar aquesta circumstància a través del Reial decret 991/2021, de 16 de novembre, pel qual es regula la concessió directa de subvencions a les comunitats autònomes per a finançar la realització de quatre programes per a la implementació dels plans complementaris d'R+D+I amb les comunitats autònomes.  
I durant el 2022 la resta d'àrees mitjançant el Reial decret 287/2022, de 19 d'abril, pel qual es regula la concessió directa de subvencions a les comunitats autònomes per a finançar la realització de quatre programes del segon marc per a la implementació dels plans complementaris d'R+D+I amb les comunitats autònomes, que formen part del component 17 del Pla de recuperació, transformació i resiliència, denominat «Reforma institucional i enfortiment de les capacitats del Sistema Nacional de Ciència, Tecnologia i Innovació» (Boletín Oficial del Estado, núm. 96, de 22.04.2022). En aquest Reial decret es concedeixen tres subvencions a la Comunitat Valenciana per a l'acompliment de plans complementaris en les àrees següents: agroalimentació, astrofísica i física d'altes energies i materials avançats, per imports de 5.850.000,00 euros, 5.248.760,00 euros i 6.080.000,00 euros, respectivament.  
  
Posteriorment, el Ministeri de Ciència i Innovació (MICIN) després de quedar disponible en el marc de l'execució dels plans complementaris un pressupost de 50.057.290,00 euros encara sense comprometre va convocar una petició de manifestacions d'interés a les comunitats autònomes, mitjançant l'ordre de 21 de març de 2022, i va establir el procediment de presentació de propostes i selecció de projectes alineats amb línies d'actuació complementàries, a la consecució dels objectius i resultats recollits en cadascun dels programes d'R+D+I en curs.  
  
Després d'aquesta convocatòria es va acordar la participació de la Comunitat Valenciana en el programa de comunicació quàntica, amb un finançament de fons del Mecanisme de Recuperació i Resiliència per un import d'1.169.671 euros, i es va concretar aquesta incorporació en el Reial decret 633/2022, de 26 de juliol, pel qual es regula la concessió directa de subvencions a les comunitats autònomes per a finançar la incorporació a programes dels plans complementaris d'R+D+I, que formen part del component 17 del Pla de recuperació, transformació i resiliència, denominat «Reforma institucional i enfortiment de les capacitats del Sistema Nacional de Ciència, Tecnologia i Innovació» (BOE 179, 27.07.2022).  
Para la materialització d'aquests programes d'R+D+I, i en nom de la coresponsabilitat entre agents es determina amb caràcter previ, mitjançant un acord del Consell de Política Científica, Tecnològica i d'Innovació, l'aportació del MICIN, a càrrec del fons del PRTR, i les aportacions de les comunitats autònomes. En concret, l'aportació de fons condicionada per la Generalitat ascendeix, per a cadascun dels plans, als imports següents: agroalimentació, 3.150.000 euros; astrofísica i física d'altes energies, 2.826.249,00 euros; materials avançats, 3.920.000,00 euros, i comunicació quàntica, 629.823,00 euros.  
  
La Generalitat, a través de la Conselleria d'Innovació, Universitats, Ciència i Societat Digital, amb caràcter anticipatiu per a un acompliment àgil d'aquests plans complementaris, amb data 8 d'abril de 2022 va efectuar tres convocatòries d'expressions d'interés per a identificar en el sistema valencià d'R+D+i grups i línies d'investigació, en els programes d'R+D+i d'agroalimentació; astrofísica i física d'altes energies; i materials avançats. I, posteriorment, en data 8 de setembre de 2022 una última convocatòria per a l'àrea de comunicació quàntica.  
  
A l'empara d'aquestes convocatòries es van rebre 59 projectes alineats amb l'àrea d'agroalimentació; 30 amb el d'astrofísica i física d'altes energies, 61 amb el de materials avançats i 11 amb el de comunicació quàntica. Les propostes presentades van ser avaluades científicament i estratègicament per un comité d'especialistes externs a través de l'Agència Valenciana d'Avaluació i Prospectiva (AVAP), segons les regles que disposa el títol IV de la Llei 2/2009, de 14 d'abril, de la Generalitat, de coordinació del Sistema Valencià d'Investigació Científica i Desenvolupament Tecnològic i segons els criteris recollits en l'apartat quart de cadascuna de les convocatòries d'expressions d'interés.  
Tenint en compte la transcendència i l'envergadura d'aquests plans, que involucren diferents comunitats autònomes i agents del Sistema Valencià de Ciència; i que aquests últims disposen d'una sèrie de projectes alineats amb aquells plans i que poden impactar-ne en l'acompliment; és ineludible impulsar i agilitzar el suport financer a aquests i així poder assegurar l'execució correcta a la Comunitat Valenciana dels fons procedents del PRTR.  
L'article 168.1.C de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, estableix, amb caràcter excepcional, el procediment per a la concessió directa de subvencions quan existisquen raons d'interés públic, social o econòmic o humanitari, o altres justificades degudament que en dificulten la convocatòria pública.  
Per tot el que s'ha exposat, en virtut del que disposa l'article 28.c de la Llei 5/1983, de 30 de desembre, del Consell, i a proposta de la consellera d'Innovació, Universitats, Ciència i Societat Digital, amb la deliberació prèvia del Consell en la reunió de 25 de novembre de 2022  
  
  
DECRETE  
  
Article 1. Objecte  
L'objecte d'aquest decret és regular la concessió directa de subvencions de caràcter excepcional destinades a les persones beneficiàries que figuren en els annexos I, II, III i IV com a entitats que estan en disposició d'implementar projectes d'investigació alineats amb els programes d'R+D+i de les àrees d'agroalimentació, astrofísica i física d'altes energies, materials avançats i comunicació quàntica. Aquests programes es desenvolupen en el marc del Pla de recuperació, transformació i resiliència - finançat per la Unió Europea - Next Generation EU.  
  
  
Article 2. Raons d'interés públic que concorren en la concessió i impossibilitat de la convocatòria pública d'aquestes  
1. Aquestes subvencions es concedeixen de manera directa, en aplicació del que s'estableix en l'article 168.1.c de la Llei 1/2015, per concórrer raons d'interés, social i humanitari, en virtut de la necessitat de no postergar l'execució dels fons procedents del PRTR i agilitzar l'execució de diferents projectes d'investigació alineats en prioritats comunes en el marc de l'Estratègia espanyola de ciència, tecnologia i d'innovació 2021-2027.  
2. En concret, les raons d'interés públic que justifiquen l'atorgament directe de les subvencions radiquen en la necessitat d'iniciar l'execució de programes de ciència i investigació que han sigut concedits pel Ministeri de Ciència i Innovació a la Comunitat Valenciana el 2022 i que requereixen la participació del conjunt d'agents que conformen el Sistema Valencià de Ciència i Investigació, els quals atesos la naturalesa i els objectius de la seua activitat manquen, a priori, de capacitat financera pròpia. Atés l'objecte específic de la subvenció se segueix el procediment de concessió directa i no el de concurrència competitiva.  
  
  
Article 3. Finalitat, àmbit i abast d'aquestes subvencions  
1. La finalitat d'aquestes subvencions és la implementació a la Comunitat Valenciana de quatre programes d'R+D+i per a l'acompliment dels plans complementaris d'R+D+I d'agroalimentació, astrofísica i física d'altes energies, materials avançats i comunicació quàntica.  
  
2. Aquests programes d'R+D+I tenen els objectius següents:  
a) Agroalimentació: impulsar la transformació del sector agroalimentari en un escenari més verd, sostenible, saludable i digital, i superar la bretxa entre els descobriments científics, el desenvolupament de tecnologia i la seua implementació.  
b) Astrofísica i física d'altes energies: fer un salt qualitatiu en la participació espanyola en la següent generació de projectes internacionals líders en l'àrea d'astrofísica i física d'altes energies, amb un èmfasi particular en els aspectes més tecnològics.  
c) Materials avançats: consolidar l'activitat d'R+D+I en l'àrea de materials avançats, i donar suport al lideratge científic en línies estratègiques i potenciar la col·laboració entre les comunitats autònomes participants a través d'un programa director d'investigació, de la generació i atracció de talent i del reforç de les infraestructures científiques existents, així com fomentar sinergies entre centres d'investigació, centres tecnològics i empreses per a accelerar la innovació i el desenvolupament tecnològic.  
d) Comunicació quàntica: aconseguir sinergies amb les iniciatives clau europees en l'àmbit de les comunicacions quàntiques, tant del Quàntum Flagship com de l'European Quantum Communications Infrastructure (EuroQCI), mitjançant la creació d'infraestructures capdavanteres i actuant com a motor de la indústria quàntica europea.  
3. Les actuacions i projectes que en coadjuven a la consecució són els que apareixen en aquest decret en els annexos I, II, III i IV en el qual s'inclouen tant l'import total concedit, per anualitats, com la distribució d'aquests entre conceptes de despeses (personal, equipament, altres despeses i costos indirectes).  
4. Les actuacions i projectes que apareixen recollits en els annexos I, II i III desenvoluparan l'execució fins al 29 de juny de 2025, i es podran imputar despeses inequívocament realitzades a càrrec d'aquests entre l'1 de gener de 2021 i aquella data. Per a les actuacions i projectes que apareixen recollits en l'annex IV la imputació de despeses està compresa en el període següent: de l'1 de gener de 2021 fins al 30 de setembre de 2025. Tot això d'acord amb el que dimana de l'article 5 i la disposició final primera i segona del Reial decret 633/2022, de 26 de juliol.  
  
Article 4. Persones beneficiàries i import de les ajudes  
1. Tenen la consideració de persones beneficiàries aquelles entitats identificades en els annexos I, II, III i IV d'aquest decret, que han presentat propostes d'acord amb les quatre convocatòries d'expressions d'interés de la conselleria d'Innovació, Universitats, Ciència i Societat Digital, de dates de 8 d'abril de 2022 i de 8 de setembre de 2022, respectivament, publicades en l'enllaç següent:  
https://innova.gva.es/es/web/ciencia/convocatories-d-expressions-d-interes  
Els projectes que apareixen en els annexos I, II i III han obtingut una puntuació igual o superior a 77 punts i els que apareixen en l'annex IV una puntuació igual o superior a 75 punts, segons els criteris i el barem consignats en cadascuna de les convocatòries d'expressions d'interés corresponents.  
2. Els projectes presentats per les persones beneficiàries han sigut avaluats científicament i estratègicament per un comité d'especialistes externs a través de l'Agència Valenciana d'Avaluació i Prospectiva (AVAP) segons les regles que disposa el títol IV de la Llei 2/2009, de 14 d'abril, de la Generalitat i la puntuació apareix en els annexos V, VI, VII i VIII d'aquest decret.  
3. L'import de l'ajuda, per anualitat, per a cadascuna de les propostes apareix en els annexos I, II, III i IV i la consignació està determinada per la quantia sol·licitada per la persona beneficiària per a l'execució del projecte d'Investigació vinculada a cadascun dels programes d'R+D+I, pel resultat del procés d'avaluació i la dotació màxima disponible en cadascun dels programes d'R+D+i, tenint en compte els fons procedents del Mecanisme de recuperació i resiliència i l'aportació condicionada de la Generalitat.  
  
Article 5. Finançament  
1. L'import global màxim de les ajudes per concedir derivades d'aquest decret ascendeix a 60.203.947,00 euros, el qual rep finançament procedent del Mecanisme de Recuperació i Resiliència (MRR) per un import de 71.867.772,00 euros, i ascendeix l'aportació condicionada de la Generalitat a 72.558.214,00 euros.  
2. D'acord amb la disposició final primera del Decret llei 13/2022, de 7 d'octubre, del Consell, que estableix la plurianualitat de les línies de subvenció de caràcter nominatiu, que donen cobertura a actuacions, iniciatives o projectes finançats totalment o parcialment amb fons vinculats al Mecanisme de Recuperació i Resiliència l'import concedit per a 2022 ascendeix a 92.475.078,00 euros, per a l'anualitat 2023 l'import concedit ascendeix a 4.948.124,68 euros i per a l'anualitat 2024 l'import concedit ascendeix a 4.948.125,32 euros. Sense perjudici de l'anterior, les quanties de 2023 i 2024 estan condicionades a l'existència de crèdit adequat i suficient per a això en els pressupostos de la Generalitat.  
  
3. D'acord amb la previsió legal de l'últim paràgraf de l'article 168.1.c de la Llei 1/2015, aquestes ajudes s'imputaran a cadascuna les línies de subvenció que s'habiliten per a atendre els diferents projectes recollits en els annexos I, II, III i IV d'aquest decret, mitjançant l'expedient corresponent /els expedients corresponent de modificació pressupostària en l'aplicació 70.04.01.877.00.5, de l'estat de despeses del pressupost de la Generalitat.  
4. En concret, la distribució de l'import total per ajudes segons el programa d'R+D+I i l'origen de finançament és la següent:  
  
   
Article 6. Conceptes subvencionats  
1. Les ajudes atorgades tindran caràcter de subvenció i compliran el que es disposa en l'article 31 de la Llei 38/2003, de 17 de novembre, general de subvencions. En cap cas seran subvencionables les despeses excloses en aquest article.  
2. L'elegibilitat de despeses per finançar a través d'aquesta ajuda està subjecta al Reglament (UE) 2021/241 del Parlament Europeu i del Consell, de 12 de febrer de 2021, i als futurs desplegaments futurs que puga tindre aquest reglament. Sense perjudici de l'anterior hi ha les limitacions següents:  
a) La imputació de despeses de personal està limitada a la contractació nova de personal i als costos de personal indefinit per a activitats d'R+D+I directament relacionades amb l'execució dels programes, inclosos els costos de la indemnització eventual de l'extinció dels contractes. Estan exclosos els costos de personal funcionari, laboral fix i estatutari segons ho defineix el Reial decret legislatiu 5/2015, de 30 d'octubre, pel qual s'aprova el text refós de la Llei de l'Estatut bàsic de l'empleat públic.  
b) La imputació de despeses d'equipament està limitada a l'adquisició d'equipament nou que siga necessari per a l'execució de cadascun dels projectes concedits.  
c) La imputació de despeses d'obres civils està limitada a obres de condicionament necessàries per a la posada en marxa d'equipament adquirit a càrrec de cadascun dels projectes concedits.  
d) La imputació d'altres despeses està limitada a despeses no recurrents i estrictament relacionades amb l'execució de cadascun dels projectes concedits que no es corresponen a costos de personal i equipament incloent-hi, entre altres, costos de fungible i subcontractacions fins al límit permés per la Llei general de subvencions.  
e) Es podran imputar costos indirectes fins a un quinze per cent (15 %) de la suma dels costos directes justificats degudament en els termes que s'estableixen en la Llei 38/2003, de 17 de novembre, i en el Reglament de la Llei general de subvencions.  
f) No es podran imputar costos financers ni impostos indirectes, com ara l'impost sobre el valor afegit.  
g) No es finançaran despeses pressupostàries ordinàries i recurrents. Totes les despeses hauran de respondre de manera indubtable a la naturalesa de l'activitat d'R+D+I seleccionada per al finançament per l'MRR, que en tot cas i circumstàncies hauran de contribuir a les fites i objectius de la mesura.  
h) Les entitats beneficiàries, per a cadascun dels projectes que apareixen en els annexos I, II, III i IV, hauran de sol·licitar l'autorització a la Direcció General de Ciència i Investigació, quan es produïsquen canvis entre conceptes de despesa (personal, equipament i altres despeses) que suposen variacions entre el 10 % i el 20 % de la despesa que hi apareix consignada.  
  
Article 7. Òrgan gestor i procediment  
1. La tramitació i la gestió de les ajudes concedides mitjançant aquest decret correspon a la Direcció General de Ciència i Investigació.  
  
2. La persona beneficiària haurà de manifestar, en el termini de deu dies hàbils a partir de la publicació d'aquest decret en el Diari Oficial de la Generalitat Valenciana, la conformitat amb la concessió de la subvenció i amb aquestes bases reguladores.  
3. El document de conformitat, signat degudament, haurà de presentar-se a través del tràmit telemàtic de la Conselleria d'Innovació Universitats, Ciència i Societat Digital, i indicar en l'assumpte «Plans complementaris- núm. expedient». Es pot accedir a aquest tràmit mitjançant l'enllaç següent:  
https://www.gva.es/es/inicio/procedimientos'id\_proc=20232&version=amp  
4. Les persones beneficiàries hauran d'adjuntar una declaració responsable de no estar incurses en les prohibicions establides en l'article 13 de Llei 38/2003 el compliment de la qual podrà ser comprovat per l'òrgan gestor de la subvenció, llevat que la beneficiària manifeste l'oposició expressa i en aquest cas haurà d'aportar la documentació acreditativa corresponent.  
5. D'acord amb el que es disposa en l'article 68 de la Llei 39/2015, si el document de conformitat s'haguera emplenat de manera incompleta o no s'hagueren aportat els requisits i documents que s'assenyalen en aquest article, la persona interessada serà requerida perquè, en un termini de deu dies hàbils, esmene la falta o aporte els documents preceptius, amb la indicació que, si no ho fa es considerarà que desisteix, amb la resolució prèvia d'arxivament de l'expedient, que haurà de ser dictada en els termes que estableix l'article 21 de la norma esmentada; quedarà sense efecte la concessió de la subvenció i perdrà, per tant, el dret a la percepció d'aquesta.  
  
Article 8. Obligacions de les persones beneficiàries (entitats beneficiàries)  
1. Aportar i implementar els mitjans tècnics, humans i materials necessaris per a la coordinació i consecució adequades dels objectius proposats en cadascun dels programes d'R+D+I a través de la realització correcta dels projectes d'investigació que apareixen detallats en els annexos I, II, III i IV d'aquest decret.  
2. En el cas que algunes de les activitats que constitueixen objecte de subvenció siguen susceptibles de ser subcontractades per les entitats beneficiàries, s'hauran de complir les disposicions dels articles 29 i 31.3 de la Llei 38/2003, de 17 de novembre, general de subvencions.  
3. Les entitats beneficiàries hauran de complir les obligacions exigides en l'article 14 de la Llei 38/2003, de 17 de novembre, de subvencions.  
4. Acreditar davant l'òrgan concedent que es troba al corrent en el compliment de les obligacions tributàries i davant la Seguretat Social, de conformitat amb el que estableixen l'article 13.7 de la Llei 38/2003, de 17 de novembre, general de subvencions, i els articles 22 i 23 del Reglament de la Llei general de subvencions, aprovat pel Reial decret 887/2006, de 21 de juliol.  
5. L'entitat beneficiària ha d'acreditar que no està incursa en cap prohibició d'acord amb els apartats 2 i 3 de l'article 13 de la Llei 38/2003, de 17 de novembre, general de subvencions, per a obtindre la condició de persona beneficiària d'ajuda pública, així com que es troba al corrent en el compliment de les obligacions per reintegrament que, si escau, se li hagueren exigit, de conformitat amb el que disposa l'article 34.5 de la Llei 38/2003, de 17 de novembre, general de subvencions.  
  
6. En compliment del que disposa l'article 18.4 de la Llei 38/2003, de 17 de novembre, general de subvencions, l'entitat beneficiària haurà de donar la publicitat adequada del caràcter públic del finançament de les actuacions que ha realitzat l'entitat en el marc d'aquesta subvenció. Així mateix, i d'acord amb l'apartat 2 de l'article 34 del Reglament (UE) 2021/241 del Parlament Europeu i del Consell, de 12 de febrer, les entitats beneficiares en el conjunt de les accions desenvolupades a l'abric d'aquesta subvenció han de vetlar perquè es faça esment de l'origen d'aquest finançament, per donar-li visibilitat, fins i tot, quan siga procedent, mitjançant l'emblema de la Unió Europea i una declaració de finançament adequat que indique «finançat per la Unió Europea Next Generation EU».  
7. No alterar la finalitat de la subvenció i complir totes les obligacions que estableix la legislació vigent per als perceptors de fons públics.  
  
8. Facilitar la inspecció i el control de la Conselleria d'Innovació, Universitats, Ciència i Societat Digital, i en particular de la Direcció General de Ciència i Investigació, amb l'objectiu de conéixer qualsevol aspecte de l'activitat objecte de la subvenció.  
9. Justificar l'ajuda concedida en els termes i en els terminis establits en l'article 9 d'aquest decret, d'acord amb les directrius i el format que establisca la Direcció General de Ciència i Investigació, i que en tot cas s'ajustarà al que s'estableix en l'article 30 de la Llei 38/2003, de 17 de novembre, general de subvencions, sense perjudici de les obligacions en matèria de justificació de l'ajuda que han d'assumir les entitats beneficiàries d'acord amb el que s'estableix en aquest article i en l'article 9 d'aquest decret.  
10. Acceptació de la inclusió en la Base de dades nacional de subvencions (BDNS); i a la base de dades única de persona beneficiària del MRR segons el que s'estableix en l'article 22 del Reglament (UE) 2021/241 del Parlament Europeu i del Consell, de 12 de febrer.  
11. En l'execució de les diferents despeses l'entitat beneficiària i les entitats participants, així com contractistes i subcontractistes, en el seu cas, hauran de complir la normativa europea i nacional que els resulte aplicable i, en particular, les obligacions que es deriven del Reglament (UE) 2021/241 del Parlament Europeu i del Consell, de 12 de febrer de 2021, especialment en matèria d'etiquetatge digital i verd, principi de no causar mal significatiu, evitar conflictes d'interessos, frau, corrupció, no concurrència de doble finançament, compliment de la normativa en matèria d'ajudes d'Estat, comunicació, publicació obligatòria, quan corresponga, en la BDNS i/o en la Plataforma de contractes del sector públic («PLACSP»), transferència de dades, i la resta d'obligacions recollides, amb aquesta finalitat, en el reglament esmentat i que les que pogueren aparéixer en futurs desplegaments d'aquest.  
12. Les entitats beneficiàries han de garantir el respecte al principi de DNSH («Principi de no causar dany significatiu») d'acord amb el que s'estableix en el Pla de recuperació, en el Reglament (UE) 2021/241 del Parlament Europeu i del Consell, de 12 de febrer de 2021, i la normativa de desplegament, i amb el que exigeix en la Decisió d'execució del Consell relativa a l'aprovació de l'avaluació del Pla de recuperació, transformació i resiliència d'Espanya.  
13. Les entitats beneficiàries han de verificar que les persones que participen en els òrgans de selecció de personal o de contractació necessaris per a l'acompliment dels diferents projectes secundats mitjançant aquest decret manifesten, de manera expressa, l'absència o no de conflictes d'interessos i, si escau, s'haurà d'habilitar un procediment perquè en els casos en què existisquen aquests conflictes d'interessos, es mitiguen els riscos de materialització d'aquest risc. En aquest sentit s'haurà de disposar d'un pla de mesures antifrau que li permeta garantir i declarar que, en el seu àmbit d'actuació, els fons corresponents s'han utilitzat de conformitat amb les normes aplicables, en particular pel que fa a la prevenció, detecció i correcció del frau, la corrupció i els conflictes d'interessos.  
14. Durant l'execució de l'ajuda les entitats beneficiàries hauran de subministrar la informació en els termes establits en l'Ordre HFP/1030/2021, de 29 de setembre, per la qual es configura el sistema de gestió del Pla de recuperació, transformació i resiliència, i en l'Ordre HFP/1031/2021, de 29 de setembre, per la qual s'estableix el procediment i el format de la informació que han de proporcionar les entitats del sector públic estatal, autonòmic i local per al seguiment del compliment de fites i objectius i d'execució pressupostària i comptable de les mesures dels components del Pla de recuperació, transformació i resiliència, d'acord amb els sistemes informàtics que se li faciliten, així com segons les orientacions que, amb aquesta finalitat, establisca el Ministeri d'Hisenda i la conselleria de conformitat amb la normativa nacional i de la Unió Europea.  
15. Mantindre una pista d'auditoria adequada de les operacions i complir les normes de conservació de la documentació establides en els articles 132 i 146 del Reglament financer de la Unió Europea.  
16. Si per al desenvolupament de les actuacions i els projectes previstos en aquest decret les entitats beneficiàries han d'efectuar convocatòries de licitació pública o convocatòries d'ajudes, aquestes hauran de complir el que s'estableix en l'article 8 de l'Ordre HFP/1030/2021, quant a la identificació del perceptor final dels fons públics.  
17. Acceptar la subjecció als controls dels organismes europeus, d'acord amb el que s'estableix en l'article 22.2.e Reglament (UE) 2021/241 del Parlament Europeu i del Consell, de 12 de febrer, i en particular a concedir drets i els accessos necessaris per a garantir que la Comissió, l'OLAF, el Tribunal de Comptes, la Fiscalia Europea i les autoritats autonòmiques i estatals exercisquen les seues competències a aquest efecte.  
18. Els projectes científics hauran de respectar els principis fonamentals establits en la Declaració de Hèlsinki (Assemblea Mèdica Mundial), en el Conveni del Consell d'Europa relatiu als drets humans i la biomedicina, en la Declaració Universal de la UNESCO sobre el genoma humà i els drets humans, així com els requisits establits en la legislació espanyola en l'àmbit de la investigació biomèdica, la protecció de dades i la bioètica.  
19. Si escau, atindre's al que es disposa en la Llei 14/2007, de 3 de juliol, d'investigació biomèdica quan existisca investigació en humans o utilització de mostres d'origen humà.  
20. Complir el que s'estableix en el Reial decret 1090/2015, de 4 de desembre, pel qual es regulen els assajos clínics amb medicaments; els Comités d'Ètica de la Investigació amb medicaments, i el Registre Espanyol d'Estudis Clínics.  
21. Atindre's al que es disposa en la normativa vigent i en particular al Reial decret 53/2013, d'1 de febrer, pel qual s'estableixen les normes bàsiques aplicables per a la protecció dels animals utilitzats en experimentació i altres fins científics, incloent-hi la docència, quan s'haja de desenvolupar activitat investigadora que implique experimentació amb animals.  
22. Atindre's al que es disposa en la Llei 9/2003, de 25 d'abril, sobre la utilització confinada, alliberament voluntari i comercialització d'organismes modificats genèticament, i en el Reial decret 178/2004, de 31 de gener, pel qual s'aprova el Reglament general que la desplega, quan s'haja de desenvolupar una activitat investigadora que implique la utilització d'organismes modificats genèticament.  
23. Si fora el cas, ajustar-se al que s'estableix en la Llei 31/1995, de 8 de novembre, de prevenció de riscos laborals (i en la normativa de desplegament) quant als riscos relacionats amb l'exposició a agents biològics, quan s'haja de desenvolupar una activitat investigadora que implique la utilització d'aquesta mena d'agents.  
24. De conformitat amb la disposició addicional tretzena de la Llei 14/2011, d'1 de juny, de la ciència, la tecnologia i la innovació, el personal investigador i els grups d'investigació, han de promoure i promocionar la incorporació de la perspectiva de gènere com una categoria transversal en la investigació i la tecnologia.  
25. Acceptació de la cessió, a favor de la Generalitat, de les dades contingudes en la sol·licitud, a efectes estadístics, d'avaluació i seguiment, sense perjudici del que s'estableix en la legislació sobre propietat intel·lectual i sobre protecció de dades de caràcter personal.  
  
Article 9. Règim de justificació econòmica i seguiment científic de la subvenció  
1. La justificació s'ha de realitzar mitjançant el sistema de compte justificatiu amb l'aportació de l'informe de persona auditora, establit en l'article 74 del Reglament de la Llei 38/2003, de 17 de novembre, general de subvencions, aprovat pel Reial decret 887/2006, de 21 de juliol, que ha de contindre la informació següent:  
a) Memòria tècnica descriptiva de les activitats realitzades. S'han de detallar, així mateix, els procediments implantats per a evitar el dany significatiu al medi ambient, i per a previndre, detectar i corregir el frau, la corrupció, el conflicte d'interés i el doble finançament en les activitats que s'han instrumentat a través dels programes. Les activitats realitzades han d'incloure una avaluació favorable d'adequació al principi de «no causar un perjudici significatiu al medi ambient» en el sentit establit en l'apartat 6) de l'article 2 del Reglament (UE) 2021/241 del Parlament europeu i del Consell, de 12 de febrer de 2021, pel qual s'estableix el Mecanisme de Recuperació i Resiliència.  
b) Relació detallada de despeses i pagaments realitzats amb els fons percebuts.  
c) Relació detallada d'altres ingressos o ajudes que hagen finançat l'activitat objecte de la transferència, amb la indicació de l'import i la procedència, i indicar si són ajudes d'altres recursos europeus.  
d) Acreditació de la publicitat realitzada.  
e) Indicació del lloc i l'òrgan de custòdia de la documentació justificativa original.  
2. El termini màxim per al lliurament d'aquesta documentació finalitzarà l'1 de novembre de 2025.  
3. Es considerarà despesa realitzada la que ha sigut efectivament pagada per l'entitat beneficiària amb anterioritat a la finalització d'aquest període de justificació; i es considera despesa realitzada aquella de la quals haja sigut reconeguda l'obligació de pagament per part de l'entitat durant el període d'elegibilitat consignat en l'apartat 4 de l'article 3 d'aquest decret.  
4. Sense perjudici de l'anterior l'entitat beneficiària ha de presentar durant el mes de desembre de cada any, un informe de seguiment de l'evolució i l'avanç de cadascun dels projectes que coadjuven a l'execució dels diferents projectes.  
  
Article 10. Pagament de les subvencions  
1. Les ajudes es lliuraran a les entitats beneficiàries d'acord amb el que s'estableix en l'article 171 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
2. De conformitat amb el que s'estableix en l'article 17 del Decret llei 6/2021, d'1 d'abril, del Consell, de mesures urgents en matèria economicoadministrativa per a l'execució d'actuacions finançades per instruments europeus per a donar suport a la recuperació de la crisi conseqüència de la Covid 19, es podrà efectuar el desemborsament anticipat de fons fins a un límit màxim del 50 % de la quantitat total per percebre. Per a cada anualitat, el desemborsament de la resta de l'ajuda queda subjecte al fet que l'entitat beneficiària acredite, a la Direcció General de Ciència i Investigació, l'obertura d'una dotació de despesa per a cadascun dels expedients concedits mitjançant aquest decret d'ajudes, per l'import total consignat en cada anualitat. Si la llei de pressupostos de la Generalitat de 2023 i de 2024 recull, per a aquestes anualitats, un sistema de bestretes per al programa 542.99 -Transformació digital, ciència i investigació diferent, aquest s'adaptarà al que dimane de la llei de pressupostos corresponent.  
3. Per a la bestreta de les subvencions, les entitats beneficiàries hauran d'aportar com a garantia un aval bancari per un import igual a la quantitat anticipada incrementada en un 1 % d'aquesta. Queden exonerades d'aportar aquesta garantia les entitats assenyalades en l'article 171.5 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
4. De conformitat amb l'article 171 de la Llei 1/2015, no podrà realitzar-se el pagament de la subvenció mentre que la persona beneficiària no es trobe al corrent en el compliment de les obligacions tributàries i davant de la Seguretat Social o tinga la condició de subjecte deutor per resolució de procedència de reintegrament. Sense perjudici de l'anterior, podrà realitzar-se el pagament de la subvenció des del moment en què, l'òrgan competent de l'Administració de la Generalitat haja notificat al subjecte deutor del reintegrament l'inici de l'expedient de compensació de deutes corresponent, amb vista a l'extinció completa d'aquesta.  
  
Article 11. Minoració, anul·lació i reintegrament de les subvencions  
1. L'incompliment dels requisits establits en aquest decret, donarà lloc, el procediment oportú previ, a l'obligació de reintegrar, totalment o parcialment, les subvencions i els interessos de demora corresponents, d'acord amb el que es disposa en l'article 172 de la Llei 1/2015.  
2. El falsejament o l'ocultació de dades i documents que afecten substancialment la concessió i el lliurament de fons públics, donarà lloc a l'exigència de responsabilitats tant en l'ordre administratiu com en el jurisdiccional competent, així com el que dimana dels articles 173 a 177 de la Llei 1/2015.  
3. La conselleria competent en matèria d'universitats, ciència, investigació i innovació tecnològica realitzarà tot els controls tècnics i administratius que considere necessaris a fi de conformar el compliment correcte dels requisits exigits en aquest decret.  
  
Article 12. Concurrència i compatibilitat de les ajudes amb el mercat interior  
1. L'ajuda concedida serà compatible amb altres ajudes, subvencions, ingressos o recursos per a la mateixa finalitat descrita, procedents de qualssevol administracions o ens públics o privats nacionals, de la Unió Europea o d'organismes internacionals. Aquesta compatibilitat estarà condicionada al fet que l'import de les ajudes, aïlladament o en concurrència amb unes altres, no supere el cost de l'activitat subvencionada, tot això de conformitat amb l'article 65.3.c del Reial decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, general de subvencions; així com el que es disposa en l'article 7.3 de l'Ordre HFP/1030/2021.  
2. Les subvencions que es concedeixen són compatibles amb el mercat interior, ja que, d'acord amb l'article 107 del Tractat de funcionament de la Unió Europea (TFUE), no consisteixen en l'oferta de béns i/o serveis en un mercat concret, per tractar-se, atesa la naturalesa de l'activitat finançada amb aquesta subvenció, de la implementació d'una estratègia d'investigació i innovació amb diferents centres d'investigació que no consisteix en l'oferta de béns i/o serveis en un determinat mercat.  
  
Article 13. Normativa aplicable  
1. Aquestes ajudes tenen la consideració de subvencions públiques i es regeixen per la Llei 38/2003, de 17 de novembre, general de subvencions; el Reial decret 887/2006, de 21 de juliol, pel qual s'aprova el Reglament d'aquesta llei i la resta de normativa concordant, i per la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
2. Així mateix, aquesta subvenció es regeix pel que s'estableix en el Reglament (UE) 2021/241 del Parlament Europeu i del Consell de 12 de febrer de 2021 pel qual s'estableix el Mecanisme de Recuperació i Resiliència.  
3. Així mateix, per a la tramitació s'ha aplicat el Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat, dirigits a establir, concedir o modificar ajudes públiques.  
  
  
DISPOSICIÓ ADDICIONAL  
  
Única. Pagament anticipat de les subvencions  
L'article 171.3 a) de la Llei 1/2015, de 6 de febrer, d'hisenda pública, del sector públic instrumental i de subvencions, estableix per a les subvencions concedides per raons d'interés públic, social, econòmic o humanitari, que mitjançant un acord del Consell es podrà fixar la bestreta del total (100 %) de la quantitat subvencionada. Per tot l'anterior, que servisca l'aprovació d'aquest decret per a acordar que aquestes ajudes es lliuraran a les entitats beneficiàries fins a un 100 % en 2022 després de l'acceptació de la concessió de la subvenció per part del beneficiari; i en les anualitats següents després de certificar aquestes la disposició, en cadascuna d'una dotació de despesa per a cadascun dels expedients concedits mitjançant aquest decret d'ajudes.  
  
DISPOSICIONS FINALS  
  
Primera. Habilitació per al desplegament del decret  
Es faculta la persona titular de la Direcció General de Ciència i Investigació perquè dicte les resolucions i instruccions necessàries per a l'aplicació i interpretació d'aquest decret.  
  
Segona. Efectes  
Aquest decret produirà efectes a partir de l'endemà de la publicació en el Diari Oficial de la Generalitat Valenciana.  
  
Contra aquest decret, que posa fi a la via administrativa, es podrà interposar potestativament un recurs de reposició davant l'òrgan que ha dictat l'acte, en el termini d'un mes des de la publicació en el Diari Oficial de la Generalitat Valenciana, d'acord amb el que es disposa en els articles 112, 123 i 124 de la Llei 39/2015, d'1 d'octubre, del procediment administratiu comú de les administracions públiques, o bé un recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors a partir de l'endemà de publicar-se, en el Diari Oficial de la Generalitat Valenciana. Tot això de conformitat amb el que es disposa en els articles 10, 44 i 46 de la Llei 29/1998, de 13 de juliol, reguladora de la jurisdicció contenciosa administrativa i, sense perjudici, que s'utilitze qualsevol altra via que es considere oportuna.  
  
València, 25 de novembre de 2022  
  
El president de la Generalitat,  
XIMO PUIG I FERRER  
  
La consellera d'Innovació, Universitats,   
Ciència i Societat Digital,  
JOSEFINA BUENO ALONSO